Diari Oficial de la Generalitat Valenciana


Sumari del DOGV 9610, del 05-06-2023 (2023/6179)

RESOLUCIÓ de 30 de maig de 2023, del director general de Centres Docents, per la qual s'estableixen les condicions per a ser alumnat usuari del servei de transport escolar col·lectiu per al curs 2023-2024.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9610

Data del DOGV
:   05-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6179


Data del document
:   30-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport

RESOLUCIÓ de 30 de maig de 2023, del director general de Centres Docents, per la qual s'estableixen les condicions per a ser alumnat usuari del servei de transport escolar col·lectiu per al curs 2023-2024. [2023/6179]  
El dret a l'educació es garanteix en l'article 27 de la Constitució Espanyola i l'apartat quart estableix que l'ensenyament bàsic és obligatori i gratuït, per la qual cosa les administracions no sols han de proporcionar el servei públic educatiu a l'alumnat, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
L'aprovació de la Llei orgànica 3/2020, de 29 de desembre, ha suposat la introducció d'importants modificacions en la Llei orgànica 2/2006, de 3 de maig, d'educació, concedint especial importància a l'impuls de mesures que afavorisquen la igualtat efectiva en l'accés a l'escolarització i la permanència en el sistema educatiu.  
En aquest sentit, l'atenció a l'alumnat en situació de vulnerabilitat socioeducativa, la possibilitat d'escolaritzar l'alumnat de zones rurals en municipis pròxims al de la seua residència o la situació en què es troben els centres educatius en l'àmbit rural són qüestions contemplades en la llei per a les quals l'Administració educativa està obligada a prestar de manera gratuïta el servei de transport escolar, i si és el cas, de menjador en les etapes obligatòries.  
A aquest efecte, la llei estableix que «l'Educació Primària, l'Educació Secundària Obligatòria i els cicles formatius de grau bàsic constitueixen l'educació bàsica», que serà «obligatòria i gratuïta per a totes les persones».  
La Generalitat ha estat prestant el servei de transport escolar amb caràcter general a través de les rutes de transport contractades per l'Administració educativa. I entre les persones beneficiàries del servei de transport escolar es troba tant l'alumnat que és beneficiari per mandat de la llei com aquell al qual se li reconeix aquesta condició per extensió d'un servei que voluntàriament assumeix la Generalitat.  
  
En aquesta línia, la mateixa Llei orgànica 2/2006, de 3 de maig, d'educació, estableix que les administracions educatives impulsaran l'increment de l'escolarització de l'alumnat de zona rural en els ensenyaments no obligatoris. Així mateix, procuraran una oferta diversificada d'aquests ensenyaments, relacionada amb les necessitats de l'entorn, adoptant les oportunes mesures perquè aquesta oferta proporcione una formació de qualitat.  
En aquest sentit, a fi de potenciar l'equitat en el sistema educatiu i garantir que tot aquell alumnat que finalitze l'Educació Secundària Obligatòria puga continuar la seua formació en el mateix centre educatiu cursant el Batxillerat, la Generalitat, per primera vegada, incorpora aquest alumnat al servei de transport amb la condició de beneficiari.  
  
Aquesta mesura suposa un important esforç organitzatiu i pressupostari que tindrà una rellevant repercussió per a moltes famílies, sobretot en aquells casos en els quals no existeix servei de transport públic o en aquells casos en què el centre docent estiga situat fora de la seua localitat de residència.  
D'altra banda, conscients de la dificultat tècnica que suposa l'organització del transport escolar col·lectiu i les dificultats que en alguns casos suposa l'accés a determinats punts de la geografia valenciana, la Conselleria d'Educació, Cultura i Esport, davant de la impossibilitat material de prestar el servei de transport escolar col·lectiu -per motiu d'accessibilitat de les vies, per insuficient demanda per a conformar una ruta, per la duració de la ruta, etc.- ofereix l'opció de sol·licitar ajudes individuals de transport per a aquell alumnat que, cursant educació bàsica, i complint els requisits per a ser beneficiari de transport escolar, no puga ser inclòs en cap de les rutes de transport escolar col·lectiu.  
  
El Decret 173/2020, de 30 d'octubre, del Consell, pel qual aprova el Reglament orgànic i funcional de la Conselleria d'Educació, Cultura i Esport, atribueix a la Direcció General de Centres Docents, entre altres competències, la planificació, l'ordenació i l'execució d'actuacions relatives al transport i menjador escolar, serveis escolars, escola llar i altres de naturalesa anàloga.  
Per això, i en virtut de les facultats conferides, resolc:  
  
1. Objecte  
La present resolució té per objecte establir les condicions per a l'establiment del servei de transport escolar en la seua modalitat de transport escolar col·lectiu finançat per la conselleria amb competències en matèria d'educació.  
  
2. Àmbit d'aplicació  
La present resolució s'aplicarà als centres de titularitat de la Generalitat que impartisquen Educació Infantil de segon cicle i Educació Primària i/o Educació Secundària Obligatòria, Batxillerat i als centres específics d'Educació Especial, de titularitat de la Generalitat.  
  
  
3. Modalitats de prestació del servei  
La prestació del servei escolar complementari de transport podrà adoptar una de les modalitats següents:  
a) Transport escolar col·lectiu.  
Aquesta modalitat comportarà la inclusió de l'alumnat en alguna de les rutes de transport contractades per l'Administració educativa i que seran establides per la corresponent direcció territorial, d'acord amb les necessitats comunicades pels centres i les disponibilitats pressupostàries. El nombre mínim d'alumnes per a establir una ruta de transport serà, amb caràcter general, de 15 alumnes amb la condició de beneficiaris.  
b) Ajudes individuals de transport escolar.  
Aquesta modalitat, que serà autoritzada per la Direcció General de Centres Docents, correspondrà a l'alumnat que, cursant educació bàsica, i tenint dret a ser beneficiari del servei escolar de transport per complir els requisits establits, no puga ser inclòs en cap de les rutes de transport col·lectiu autoritzades (per motiu d'accessibilitat de les vies, per insuficient demanda per a conformar una ruta, per la duració de la ruta, etc.). La concessió d'aquestes ajudes s'ajustarà al que s'estableix en la convocatòria anual, i no podrà optar a aquestes ajudes l'alumnat inclòs en una ruta de transport escolar col·lectiu.  
  
  
4. Persones beneficiàries. Requisits  
4.1. Podrà ser beneficiari del servei de transport escolar col·lectiu l'alumnat que es trobe en algun dels següents supòsits:  
a) Alumnat de segon cicle d'Educació Infantil i Educació Primària que complisca amb alguna d'aquestes dues condicions:  
a.1) Que es trobe escolaritzat en el centre públic que li corresponga, segons l'àrea d'influència establida per la Conselleria d'Educació, Cultura i Esport a la qual pertanga la seua residència habitual, sempre que, amb caràcter general, el centre educatiu siga el més pròxim al seu domicili degudament acreditat, que a més haurà de trobar-se a una distància igual o superior a 3 km del centre educatiu seguint la trajectòria de menor distància accessible i segura.  
a.2) Que haja sigut escolaritzat en el seu centre d'adscripció en un municipi diferent del de la seua residència per no existir en aquest municipi oferta educativa.  
b) Alumnat d'Educació Secundària Obligatòria, Cicles Formatius de grau bàsic i Batxillerat que estiga escolaritzat en l'institut d'Educació Secundària al qual estiga adscrit el centre de Primària del qual prové, i sempre que l'institut es trobe a una distància igual o superior a 3 km des del seu domicili, seguint la trajectòria de menor distància accessible i segura, o en un municipi diferent del de la seua residència habitual per no existir en aquest municipi oferta educativa d'aquests nivells.  
  
Així mateix, en els nivells de Batxillerat i Cicles Formatius de grau bàsic és condició necessària que, amb caràcter previ, ja existisca ruta de transport escolar col·lectiu, autoritzada per la corresponent direcció territorial.  
c) Alumnat escolaritzat en centres o aules específiques d'Educació Especial.  
d) Alumnat el centre d'escolarització del qual estiga determinat per una resolució d'escolarització de la direcció territorial d'educació corresponent.  
e) Alumnat atés en una unitat educativa terapèutica (UET), sempre que existisca ruta de transport col·lectiu autoritzada.  
4.2. Amb caràcter excepcional i, amb un informe previ motivat de la direcció territorial competent en matèria d'educació, resultarà beneficiari del servei de transport escolar col·lectiu, l'alumnat el domicili del qual es trobe:  
- En zones en les quals l'accés al centre docent siga dificultós a causa de l'orografia del terreny, de la perillositat de les vies o del temps d'accés.  
- En aquells municipis rurals on es deriven especials dificultats d'accés als centres docents.  
4.3. A l'efecte de l'obtenció de la condició de beneficiari, també es considera que l'alumnat resideix en un municipi diferent quan la seua residencia habitual es localitze en una pedania o nucli de població disseminat, que es trobe separat territorialment del municipi al qual pertany per una franja de sòl no urbanitzable, i que el nucli no dispose de centre educatiu, i a més es trobe referenciat en la catalogació d'entitats singulars que anualment realitza l'Institut Nacional d'Estadística, i que es pot consultar en la pàgina web https://www.ine.es/nomen2/index.do. En cap cas tindran aquesta condició les urbanitzacions o altres espais urbans generats a partir de nous desenvolupaments urbanístics o nuclis de població de característiques similars.  
  
4.4. A l'efecte de la present resolució, s'entendrà per residència habitual el domicili en el qual es trobe empadronat l'alumnat. Per a la seua acreditació, si així ho sol·licita l'Administració educativa, haurà de presentar-se un certificat d'empadronament i les dues últimes factures d'aigua o electricitat.  
4.5. No tindrà la consideració de beneficiari del servei de transport escolar el següent alumnat:  
4.5.1. Aquell l'escolarització del qual s'efectue voluntàriament en un centre educatiu diferent del que li correspon per la seua residència habitual.  
4.5.2. L'escolaritzat en un centre educatiu de l'àrea d'influència del domicili laboral d'algun dels pares o tutors.  
4.6. La distància existent entre el domicili i el centre d'escolarització estarà fixada a través de l'aplicació informàtica desenvolupada a aquest efecte per part de la conselleria competent en matèria d'educació. En el cas que això no siga possible, aquesta distància serà certificada per l'ajuntament corresponent a petició de les persones interessades.  
  
4.7. El compliment dels requisits de distància i residència habitual es comprovarà d'ofici per part de la conselleria amb competències en matèria d'educació i per les direccions territorials corresponents. En els casos en què no siga possible, se sol·licitarà a les persones interessades l'aportació de la documentació acreditativa pertinent.  
  
  
5. Autoritzacions especials  
5.1. Es podrà autoritzar per a l'ús del servei de transport escolar l'alumnat del tercer nivell del primer cicle d'Educació Infantil (2 anys), sempre que el pare, la mare o el tutor legal expressament done el seu consentiment i accepte sota la seua responsabilitat la inclusió de l'alumne o alumna en una ruta de transport col·lectiu.  
5.2. Amb caràcter excepcional, a petició dels pares, mares o tutors, es podrà autoritzar per a l'ús del servei de transport escolar:  
  
a) L'alumnat amb dificultats especials d'accés al centre docent i que no complisca els requisits per a ser beneficiari del transport escolar.  
  
b) L'alumnat d'altres nivells d'ensenyament reglat i, especialment, aquell que residisca en zones rurals que no disposen de servei públic de transport regular que puga atendre les necessitats de l'alumnat.  
5.3. El centre educatiu de destinació tramitarà les peticions a la direcció territorial corresponent, que concedirà, amb caràcter excepcional, previ informe de la Inspecció d'Educació i sempre que hi haja disponibilitat de places vacants d'acord amb el contracte subscrit per a la prestació del servei, sense que tinga caràcter de dret adquirit.  
  
5.4. Tindrà prioritat per a aquestes autoritzacions especials:  
  
- L'alumnat que tinga germans o germanes beneficiaris del servei de transport escolar col·lectiu. A aquest efecte, es consideraran germans o germanes l'alumnat en acolliment familiar i el que, no compartint progenitors, residisca en el mateix domicili i existisca vincle matrimonial o assimilat entre els pares o mares de tots dos.  
- L'alumnat que residisca a major distància del centre docent.  
- L'alumnat de menor edat.  
No obstant això, la direcció territorial corresponent, a proposta del consell escolar del centre, podrà exceptuar d'aquesta prioritat aquells casos en què concórreguen circumstàncies especials, les quals valorarà individualment.  
5.5. Les autoritzacions hauran de ser comunicades a l'empresa prestatària del servei, amb indicació expressa de l'alumnat autoritzat.  
5.6. Aquestes autoritzacions no podran suposar un increment de la despesa, ni implicaran modificació de trajectes, parades i horaris prèviament establits en la ruta.  
  
6. Termini ordinari de presentació de sol·licituds  
El període ordinari de presentació de sol·licituds serà des de l'endemà de la publicació d'aquesta resolució fins a la finalització del període de formalització de la matrícula si continua en el mateix centre, o durant el període de formalització de la matrícula en cas que canvie de centre educatiu.  
  
7. Forma de presentació de les sol·licituds  
A partir de l'endemà de la publicació d'aquesta resolució, els centres educatius tramitaran les sol·licituds de transport escolar a través de l'aplicació informàtica ITACA, segons les següents modalitats de presentació:  
a) Alumnat que en el curs 2022-2023 ja va sol·licitar la prestació del servei complementari de transport:  
a.1) Els pares, mares o tutors de l'alumnat que siguen usuaris de l'aplicació informàtica ITACA Web Família podran accedir a aquesta aplicació informàtica per a visualitzar i descarregar el seu esborrany de sol·licitud, on constaran pregravades les dades que consten en poder d'aquesta administració. Si les persones sol·licitants de l'ajuda estan conformes amb les dades facilitades, hauran d'imprimir, signar i presentar l'esborrany en el centre on l'alumnat estarà matriculat durant el curs 2023-2024, sense necessitat de presentar més documentació. Per contra, si alguna de les dades que figuren en l'esborrany és errònia, s'ha d'imprimir i assenyalar la circumstància que canvia en l'apartat G de l'esborrany, i presentar aquest en el centre educatiu juntament amb la documentació justificativa.  
a.2) Els pares, mares o tutors de l'alumnat que no siguen usuaris de l'aplicació informàtica ITACA Web Família podran sol·licitar en el centre educatiu on l'alumnat estiga matriculat un esborrany de la sol·licitud de transport escolar col·lectiu, on constaran pregravades les dades que consten en poder d'aquesta administració. En el cas d'alumnat pertanyent a una unitat familiar amb més d'un alumne o alumna sol·licitant, el centre entregarà un esborrany per cada alumne o alumna que forme part de la mateixa unitat familiar. Si les persones sol·licitants estan conformes amb les dades facilitades, hauran de signar l'esborrany i presentar-lo en el centre on estarà l'alumnat matriculat durant el curs 2023-2024. En aquest cas, no caldrà aportar cap documentació justificativa.  
Si les dades d'algun alumne o alumna no són conformes, es procedirà a assenyalar la circumstància que canvia en l'apartat G de l'esborrany, i es presentarà aquest en el centre educatiu juntament amb la documentació justificativa.  
En el cas que algun alumne o alumna no estiga inclòs en l'esborrany, s'haurà de presentar una nova sol·licitud només per a aquest alumne o alumna, emplenant l'annex I i adjuntant-hi la documentació acreditativa.  
b) Alumnat que en el curs 2022-2023 no va sol·licitar la prestació del servei complementari de transport:  
La sol·licitud es realitzarà emplenant el formulari inclòs com a annex I en la present resolució i adjuntant-hi la documentació acreditativa en el centre on estarà matriculat l'alumnat durant el curs 2023-2024.  
  
  
  
  
8. Incorporacions tardanes  
A partir de la finalització del període de matrícula únicament s'admetrà la presentació de sol·licituds en aquells casos en què l'escolarització es produïsca fora d'aquestes dates, d'acord amb el que es preveu en la normativa que regula el procediment d'admissió de l'alumnat en els centres docents públics i privats concertats que imparteixen ensenyaments d'Educació Infantil, Educació Primària, Educació Secundària Obligatòria i Batxillerat de la Comunitat Valenciana.  
En aquests casos el termini de presentació de sol·licituds serà de 10 dies hàbils comptats des de la data de matriculació. En tot cas, l'alumnat haurà de reunir els requisits generals establits en l'apartat 4 d'aquesta resolució per a obtindre la condició de persona beneficiària del servei de transport escolar.  
Les sol·licituds que, per causes sobrevingudes, es presenten fora dels supòsits previstos anteriorment, únicament seran admeses si existeixen places disponibles en les rutes autoritzades a l'inici del curs escolar.  
  
9. Canvi de residència habitual  
L'alumnat que tinga assignada una plaça de transport col·lectiu i canvie la seua residència habitual amb posterioritat a la data de finalització del període ordinari d'admissió de sol·licituds del servei de transport, suposant que el canvi de residència comporte un canvi en la ruta de transport assignada, mantindrà el seu dret a utilitzar el transport col·lectiu per a aquest curs escolar, exclusivament, si existeix ruta de transport escolar autoritzada per la direcció territorial des de la seua nova residència habitual fins al centre escolar i, a més, existeixen places vacants en aquesta.  
  
10. Pèrdua de la condició de persones beneficiàries o autoritzades  
10.1. En el cas que les persones beneficiàries o autoritzades del transport escolar col·lectiu no facen ús habitual d'aquest sense causa justificada, perdran la seua condició de persones beneficiàries o autoritzades.  
10.2. Les baixes de l'alumnat beneficiari o autoritzat per a l'ús del servei de transport que es produïsquen en el centre educatiu es comunicaran a la direcció territorial corresponent.  
10.3. La corresponent direcció territorial d'educació podrà autoritzar una freqüència d'ús diària diferent de l'habitual, sempre que siga per motius justificats.  
10.4. Qualsevol incidència imputable a un o diversos alumnes que puga pertorbar el normal desenvolupament del servei determinarà que la direcció del centre educatiu adopte les mesures que considere oportunes per a assegurar el seu correcte funcionament, incloent-hi, si és procedent, la suspensió cautelar o provisional del dret a la utilització del servei de transport escolar.  
  
11. Procediment. Planificació del servei i resolució  
11.1. Les secretaries dels centres educatius receptors de les sol·licituds, una vegada comprovat que es compleixen els requisits, mecanitzaran les dades facilitades per les persones sol·licitants a través de l'aplicació ITACA, en els termes i les condicions que s'estableixen en la normativa vigent en matèria de protecció de dades de caràcter personal, i d'acord també amb el que es disposa en l'apartat setzé d'aquesta resolució.  
En els casos en els quals la sol·licitud es tramite mitjançant el procediment d'esborrany de sol·licitud i haja sigut signada per les persones interessades, el centre confirmarà les dades facilitades que ja estaran incorporades en el programa informàtic. Aquest procés es realitzarà durant el període de formalització de matrícula.  
11.2. Una vegada rebuda la informació dels centres educatius, la direcció territorial corresponent comprovarà les dades declarades per les persones interessades i verificarà que reuneixen els requisits exigits. Comprovades les dades, la direcció territorial corresponent, a la vista de les necessitats comunicades pels centres, procedirà a l'autorització de la ruta de transport amb les persones usuàries d'aquesta, i posarà a la disposició dels centres educatius, a través de l'aplicació ITACA, un llistat provisional en el qual s'inclourà l'alumnat beneficiari i autoritzat. Aquests llistats es publicaran en el tauler d'anuncis del centre educatiu corresponent. Aquesta publicació servirà de requeriment a les persones interessades perquè, en el termini de 10 dies hàbils comptats a partir de l'endemà de la publicació, puguen esmenar els errors observats.  
11.3. Finalitzat el termini d'esmenes i reclamacions, cada direcció territorial emetrà a continuació la corresponent resolució definitiva, on figurarà la relació de tot l'alumnat que participa en la convocatòria en cada centre, detallant les persones beneficiàries, les autoritzades, així com les no autoritzades.  
11.4. La publicació en el tauler d'anuncis dels centres educatius i de les corresponents direccions territorials tindrà efectes de notificació a les persones interessades d'acord amb el que s'estableix en l'article 45 de la Llei 39/2015, d'1 d'octubre, del procediment administratiu comú de les administracions públiques.  
11.5. En cap cas, els centres podran determinar la posada en funcionament de rutes que no hagen sigut autoritzades per la corresponent direcció territorial.  
  
12. Seguiment i conformitat amb la prestació del servei  
12.1. La conselleria amb competència en matèria d'educació establirà mecanismes de control amb la finalitat que, per part de les empreses adjudicatàries del servei de transport escolar, es complisca la normativa vigent, així com les condicions recollides en els plecs pels quals es regeixen els corresponents contractes.  
12.2. Mensualment, cada direcció territorial remetrà a la direcció general competent en matèria de serveis complementaris un certificat de conformitat o no amb la prestació del servei de transport escolar.  
  
12.3. Els directors o directores dels centres educatius enviaran, així mateix, un certificat en el cas que s'haja observat alguna incidència en la prestació del servei, segons el model de l'annex II d'aquesta resolució.  
12.4. La Inspecció d'Educació, en l'àmbit de les seues competències, efectuarà el seguiment i valoració del funcionament del transport escolar i emetrà els informes que considere oportuns i aquells que se li sol·liciten.  
  
13. Planificació d'itineraris i parades  
13.1. L'alumnat usuari del servei haurà d'accedir als vehicles en els punts de parada autoritzats per a cada ruta per la corresponent direcció territorial competent en matèria d'educació, sense que es puga canviar de parada en funció que l'expedició siga d'anada o de retorn.  
  
13.2. No es permetran parades diferents de les autoritzades per la direcció territorial d'educació per a cada ruta de transport.  
13.3. La direcció del centre docent, de comú acord amb l'empresa prestatària del servei de transport, podrà remetre a la direcció territorial d'educació propostes relatives als horaris i als itineraris del servei, sempre que no suposen canvis en la capacitat del vehicle o s'incremente significativament la duració de la ruta.  
  
13.4. La direcció dels centres docents tindrà en compte les instruccions elaborades per la corresponent direcció territorial respecte a la coordinació de calendaris i horaris per a facilitar un correcte funcionament del servei de transport escolar.  
13.5. Quan dos o més centres compartisquen una o diverses rutes de transport, coordinaran el seu calendari i els seus horaris de manera que el transport es realitze conjuntament.  
13.6. Per a l'alumnat escolaritzat en Educació Secundària Obligatòria o Batxillerat que curse activitats o programes específics que impliquen variacions horàries, no es realitzaran reiteracions del servei de transport, i hauran d'adaptar-se a l'horari general establit pel centre docent i autoritzat per la direcció territorial competent en matèria d'educació.  
  
14. Protecció de dades  
14.1. La tramitació objecte d'aquesta convocatòria comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
14.2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Avinguda de Campanar, 32, 46212 València. Adreça electrònica: gplqvigedhtqskafkjabtuot@kcw.ab.  
b) Delegació de Protecció de Dades de la Generalitat. Passeig de l'Albereda, 16, 46806 València. Adreça electrònica: iwn@vfg.ky.  
c) Finalitat del tractament: gestionar la concessió de la condició de beneficiari o autoritzat del servei de transport col·lectiu.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-les en els termes que estableix aquesta clàusula.  
f) Persones destinatàries de les dades: en compliment dels principis de publicitat i transparència, la relació de tot l'alumnat que participa en la convocatòria serà publicada segons el que s'estableix en el punt 8.4 d'aquesta convocatòria. No obstant això, no es publicaran les dades de les persones que resulten excloses, beneficiàries, autoritzades o no autoritzades del servei de transport escolar col·lectiu, quan es tracte de dades especialment protegides de les previstes en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o altres formes de violència contra la dona.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques. Així, les dades personals podran ser comunicades tant a la Plataforma Autonòmica d'Interoperabilitat (PAI), per a comprovar les dades de sol·licitants, com a altres administracions i institucions públiques. Si és el cas, les dades podran ser tractades, a instàncies de la Conselleria, per tercers encarregats del seu tractament.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la convocatòria en les diferents fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar al responsable del tractament l'accés, rectificació i supressió de les seues dades de caràcter personal, així com la limitació o oposició al tractament d'aquestes dades, i a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/proc19970.  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, existeix la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat Ajudes, beques i subvencions, accessible en www.ceice.gva.es/registre-de-tractament-de-dades.  
  
15. Entrada en vigor  
La present resolució entrarà en vigor l'endemà de ser publicada en el Diari Oficial de la Generalitat Valenciana.  
  
16. Recursos  
Contra la present resolució, que posa fi a la via administrativa, es podrà interposar un recurs potestatiu de reposició davant de la consellera d'Educació, Cultura i Esport, en el termini d'un mes a comptar des de l'endemà de ser publicada en el Diari Oficial de la Generalitat Valenciana, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació en el Diari Oficial de la Generalitat Valenciana, de conformitat amb el que s'estableix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 30 de maig de 2023.- El director general de Centres Docents: José Joaquín Carrión Candel.